**Brahmagupta** (sanskritiksi ब्रह्मगुप्त; Brahmagupta.ogg kuuntele ääntämys**(ohje)**; n. 598–665) oli intialainen matemaatikko ja tähtitieteilijä. Brahmagupta toimi myös Ujjainin observatorion johtajana. Brahmaguptan kuuluisin teos on *Brāhmasphuṭasiddhānta*, jonka hän kirjoitti vuonna 628. Teos käsittelee matematiikkaa ja tähtitiedettä, muun muassa erilaisten geometristen objektien pinta-alojen ja tilavuuksien laskemista sekä toisen asteen yhtälöitä.

Brahmagupta käytti töissään negatiivisia lukuja ja nollaa, vaikka nollan laskusäännöt olivatkin osittain virheellisiä. Brahmagupta esitti ensimmäisen täydellisen ratkaisun diofanttiselle yhtälölle ax+by=c, missä kaikki suureet ovat kokonaislukuja.

Elämä
-----

Brahmagupta syntyi vuonna 598 mahdollisesti Rajasthanin ja Gujaratin raja-alueella sijaitsevassa Bhinmalissa, joka tunnettiin aiemmin nimellä Bhillamāla, sillä eräs muinainen kirjoittaja kutsuu häntä liikanimellä ’Bhillamālācārya’. Billamāla oli Gurjara-Pratihara-dynastian pääkaupunki. Brahmaguptan koulutusta tai opettajia ei juuri tunneta. Hän lienee kuitenkin opiskellut viittä perinteistä intialaisen astronomian oppia (*siddhānta*) ja tunteneen Āryabhaṭan, Lāṭadevan, Pradyumnan, Varāhamihiran, Siṃhan, Śrīṣeṇan, Vijayanandinin ja Viṣṇucandran teokset. Hän oli puhdasoppinen hindu, joka kritisoi voimakkaasti esimerkiksi jainalaisia kosmologisia näkemyksiä ja Āryabhaṭan näkemystä Maasta pyörivänä pallona.

Kirjoittaessaan *Brāhmasphuṭasiddhāntan* Brahmagupta oli 30-vuotias. Hän oli aktiivinen vielä vanhalla iällä, sillä hänen kirjoittamassaan *Khanda-khādyaka*-teoksessa mainitaan vuosi 665.

Merkitys
--------

Brahmaguptalla oli merkittävä vaikutus islamilaiseen ja bysanttilaiseen astronomiaan. *Brāhmasphuṭasiddhānta* käännettiin arabiaksi Bagdadissa vuonna 771. Eduard Sachaun mukaan "Brahmaguptalla on huomattava asema idän sivilisaation historiassa. Hän oli se, joka opetti arabeille astronomiaa ennen kuin he tutustuivat Ptolemaiokseen".

*Brāhmasphuṭasiddhāntan* luvut 12 ja 18 loivat perusteet intialaisen matematiikan kahdelle oppialalle: "menetelmien [eli algoritmien] matematiikalle" (*patiganita*) ja "siementen [eli yhtälöiden] matematiikalle" (*bijaganita*). Ne vastaavat aritmetiikkaa ja algebraa.

Katso myös
----------

* Brahmaguptan kaava

Lähteet
-------

1. 1 2 3 4  Brahmagupta Encyclopædia Britannica. Viitattu 15.6.2017.
2. 1 2 3  Selin, Helaine: *Encyclopaedia of the History of Science, Technology, and Medicine in Non-Westen Cultures*, s. 162–163. Springer Science & Business Media, 1997. ISBN 9780792340669. Kirja Googlen teoshaussa.

Kirjallisuutta
--------------

* Joseph, George Gheverghese: *The Crest of the Peacock: Non-European Roots of Mathematics*. Princeton University Press, 2010. ISBN 9781400836369. Kirja Googlen teoshaussa.
* Katz, Victor J.: *The Mathematics of Egypt, Mesopotamia, China, India, and Islam: A Sourcebook*. Princeton University Press, 2007. ISBN 9780691114859. Kirja Googlen teoshaussa.
* Yadav, B.S. & Mohan, Man: *Ancient Indian Leaps into Mathematics*. Springer Science & Business Media, 2011. ISBN 9780817646950. Kirja Googlen teoshaussa.

Aiheesta muualla
----------------

* Kuvia tai muita tiedostoja aiheesta **Brahmagupta** Wikimedia Commonsissa

* Brahma-Sphuta-Siddhanta of Brahmagupta
* Indian Mathematics – Brahmagupta The Story of Mathematics

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Alankomaat

 |
|  |
| Tieteilijät | 
* CiNii
* MathSciNet
* zbMATH

 |
|  |
| Henkilöt | 
* Trove

 |
|  |
| Muut | 
* IdRef

 |

 |